Levél J. M. Bischoff úr, a Nemzetközi Személyi Jogállapoti Bizottság főtitkára részére

Brüsszel, 1983. július 14.

Monsieur J. M. BISCHOFF,

Commission internationale del'état civil,

faculté du droit et des sciences politiques,

place d'Athenes,

F-67084 Strasbourg.

Uram!

A testületeink képviselői közötti, a kölcsönös együttműködés kívánatos formáiról folytatott megbeszélések nyomán az alábbi megállapodásokat óhajtom javasolni:

1. A Nemzetközi Személyi Jogállapoti Bizottság (a továbbiakban: a CIEC) értesíti az Európai Közösségek Bizottságát (a továbbiakban: EKB) valamennyi, a közgyűlése napirendjére felvett kérdésről.

Az EKB a CIEC tudomására hozhatja egy vagy több ilyen kérdés iránti érdeklődését, és ez esetben az EKB vélemények vagy információk közlésével nyújt támogatást.

2. Az EKB tájékoztatja a CIEC-et valamennyi elé terjesztett, a személyi állapotra, a személyes jogra és a családjogra, valamint az állampolgárság megállapítására vonatkozó kérdésről.

Az EKB lehetőséget biztosít a CIEC számára ahhoz, hogy maga is foglalkozzon ezekkel a kérdésekkel. A CIEC tanulmányozza e kérdéseket, majd tájékoztatja az EKB-t munkája eredményeiről. Ha a megállapítások kedvezőtlenek, az EKB maga vizsgálhatja meg a kérdést, és a CIEC vélemények vagy műszaki adatok közlésével nyújt támogatást.

3. Az EKB ajánlhatja az Európai Közösségek tagállamainak, hogy írják alá és erősítsék meg azon egyezményeket, illetve csatlakozzanak azon egyezményekhez, amelyeket a CIEC dolgozott ki az EKB által előterjesztett tárgykörökben.

A CIEC ajánlhatja az EKB számára, hogy tanácsolja az Európai Közösségek tagállamainak a CIEC által elfogadott más egyezmény aláírását és megerősítését, illetve az ahhoz való csatlakozást.

4. A CIEC ajánlhatja tagjainak, hogy írják alá és erősítsék meg az Európai Közösségek által kidolgozott, olyan tárgykörökre vonatkozó egyezményeket, amelyek kidolgozásában a CIEC közreműködött, illetve, hogy csatlakozzanak ezen egyezményekhez.

5. Az EKB-t felkérik, hogy küldjön képviselőket az érdekkörébe tartozó kérdésekkel foglalkozó CIEC közgyűlésekre.

6. A CIEC-et felkérik, hogy küldjön képviselőket az érdekkörébe tartozó kérdésekkel foglalkozó, az EKB által összehívott bizottságok üléseire.

7. Az egyes dokumentumok bizalmas jellegének védelme céljából szükséges intézkedésekre is figyelemmel, az EKB és a CIEC közli egymással a várhatóan kölcsönös érdekű iratokat.

8. E megállapodás öt éves időszakra jön létre, és automatikusan további öt éves időszakkal meghosszabbodik, figyelemmel a Szerződő Felek azon jogára, hogy az első időszak vagy bármely későbbi időszak lejárta előtt legalább egy évvel felmondják e megállapodást az erről szóló, a másik Szerződő Fél számára küldött értesítéssel.

Lekötelezne, ha tájékoztatna arról, hogy – reményeim szerint – a fenti javaslatok jövőbeni együttműködésünk alapjául szolgálhatnak. Egyetértése esetén ez a levél és az Ön levele az Európai Gazdasági Közösség és a Nemzetközi Személyi Jogállapoti Bizottság között együttműködési megállapodást hoz létre. Az Ön megerősítő válasza esetén a megállapodás azonnali hatállyal hatályba lép.

Kérem, Uram, fogadja megkülönböztetett nagyrabecsülésem kifejezését!

a Bizottság részéről

Wilhelm Haferkamp

Levél a Nemzetközi Személyi Jogállapoti Bizottság elnökétől és főtitkárától

Strasbourg, 1983. július 26.

Mr. Wilhelm HAFERKAMP,

az Európai Közösségek Bizottságának alelnöke,

200 rue de la Loi,B-1049 Brüsszel

Uram!

Megtiszteltetés számomra, hogy igazolhatom a Nemzetközi Személyi Jogállapoti Bizottság és az Európai Gazdasági Közösség közötti együttműködés módszereinek megállapításáról szóló, 1983. július 14-i levelének kézhezvételét.

Örömmel tájékoztatjuk Önt, hogy a Nemzetközi Személyi Jogállapoti Bizottság teljes mértékben egyetért az említett dokumentumban foglalt javaslatokkal.

Így, a levele utolsó bekezdésében tett javaslatnak megfelelően, az Ön levele és ez a levél az Európai Gazdasági Közösség és a Nemzetközi Személyi Jogállapoti Bizottság közötti kapcsolatok meghatározásáról szóló megállapodást hoz létre, amely a mai napon hatályba lép.

Kérem, Uram, fogadja megkülönböztetett nagyrabecsülésem kifejezését!

P. Van Langenaecken

elnök

J. M. Bischoff

főtitkár

--------------------------------------------------